Қамшыбек Қоңқабаев Алматыда жекпе-жек өткізеді
"Қамшыбек Қоңқабаев Алматыда жекпе-жек өткізеді" | "https://abai.kz/post/118676"
TITLE: Қамшыбек Қоңқабаев Алматыда жекпе-жек өткізеді
URL: https://abai.kz/post/118676
META: "Қамшыбек Қоңқабаев Алматыда жекпе-жек өткізеді" | "https://abai.kz/post/118676"
DATE: 13.08.2020
AUTHOR(s): Қуаныш Қаппас
TOTAL WORDS: 494
TEXT: MTK Kazakhstan промоутерлік компаниясы Алматы қаласында карантиннен кейінгі алғашқы бокс кешін өткізеді. Аталған бокс кеші 23 тамызда көрерменсіз өтеді. Бокс кешінде Абай Төлеш, Виктор Коточигов, Рай Сейтжанов, Иса Акбербаев, Сапарбай Айдаров, Нұртас Әжбенов, Нұрдос Төлебай, Али Балоев, Сағадат Рахманқұлов, Нұржан Мақашбаев, Талғат Біртілеуов қатарлы қазақстандық былғары қолғап шеберлері өнер көрсетеді. Бұлардан бөлек, Тұрсынбай Құлахмет, Талғат Шәйкен және Қамшыбек Қоңқабаев кәсіпқой рингтегі алғашқы кездесулерін өткізеді. Бокстан ұлттық құрама капитаны, әлем чемпионаты мен Азия чемпионатының екі дүркін күміс жүлдегері Қамшыбек Қоңқабаев тамыз айының басында ғана кәсіпқой боксқа ауысқан болатын. Бірақ ол кәсіпқойға біржола бет бұрған жоқ. Өзінің айтуынша, басты мақсат -  кәсіпқой рингте бірнеше жекпе-жек өткізіп, Олимпиада ойындарының алдында тәжірибе жинақтау. Бұл туралы боксшы Facebook желісіндегі жеке парақшасында мәлімдеген. - Ассалаумағалейкум, Қазағым! Қазақстан әуесқой бокс федерациясы мен бокстан Қазақстан Ұлттық құрама командасының бас бапкері Кенжебаев Ғалымбек Қалиұлының қолдауымен мен өзімді кәсіпқой бокста сынауға шешім қабылдадым. MTK Global компаниясы маған Токиода болатын Олимпиада ойындарына дейін кәсіпқой бокста бірнеше жекпе-жек өткізуіме мүмкіндік беріп отыр. Бұл шешімімнің басты мақсаты - Олимпиада ойындарына дейін тәжірибе жинақтап, кәсіпқой бокстан әуесқой боскқа керек дүниені үйреніп, мықтырақ болып, Олимпиада шыңын бағындыру.Елдің үмітін, бігінгі күнге дейін Олимпиада ойындарына дайындап келе жатқан бапкерлеріміздің маған қойған үмітін ақтау. Додалы жарысқа дейін бірнеше жекпе-жек өткізіп тәжірибе жинақтауыма, бұл шешім оң нәтижесін беретініне сенімдімін! Ұлттық құраманың капитаны ретінде, барша команданың атынан, бізге қолдау білдіріп, бізбен бірге болғандарыңызға алғыс айтамын, - деп жазған еді боксшы. Олимпиадада олжа салу үшін, кәсіпқой бокста тәжірибе жинауды мақсат тұтқан Қоңқабаев 23 тамызда шаршы алаңға шығады. Алғашқы қарсыласы -  аса тәжірибелі боксшы Иса Ақбербаев (20-1, 15 КО). Ауыр салмақтағы Қоңқабаев - Ақбербаев кездесуі Алматыдағы кештің басты жекпе-жегі болмақ. Қоңқабаев - Ақбербаев Ақбербаев рингке өткен жылдың 2 қарашасында шыққан болатын. Жерлесіміз Екатеринбургте өткен бокс кешінде ресейлік Евгений Тищенкодан (7-0, 5 КО) жеңіліп қалған болатын. Евгений Тищенко да қазақстандық жанкүйерлерге жақсы таныс. Ол 2016 жылы Олимпиада ойындарының финалында Василий Левитті даулы жағдайда жеңген еді. Қамшыбектің әуесқой бокста жеткен жеткен жетістігі аз емес. +91 келіде әлем чемпионаты мен Азия чемпионатында екі мәрте күміс медаль алған. Бірақ ескі қарсыласы өзбекстандық Баходир Жалоловқа есесі кетіп жүр. Өзбек боксшысы кәсіпқой бокста бірнеше жекпе-жек өткізіп үлгерді. Қамшыбек кәсіпқой бокста шыңдалған осы қарсыласына қарсы дайындалу үшін де осы қадамға (кәсіпқойға) барған болуы мүмкін. Бұл кеште әуесқой бокста тәп-тәуір жетістікке еткен тағы екі боксшымыз жекпе-жек өткізеді. Тұрсынбай Құлахмет 75 келіге дейінгі салмақ дәрежесінде өнер көрсеткен Тұрсынбай Құлахмет кәсіпқой боксқа биыл жыл басында ауысты. 2019 жылы алдымен Азия чемпионатында , кейін ҚР Президенті кубогында қарсылас шыдатпаған Тұрсынбай Екатеринбургте өтен әлем чемпионатында филипиндік Эумир Марсьяльдан жартылай финалда жеңілді. Осыдан кейін 75 келінің тізгінін қайтадан қолына алған Әбілхан Аманқұл Олимпиадаға іріктеу турнирінде күміс медаль алып, Токиоға жолдама иеленді. Сөйтіп, Олимпиадаға бару мүмкіндігінен айырылған Құлахмет кәсіпқой боксты таңдады. Енді Алматы төрінде дебюттік жекпе-жегін өткізгелі отыр. Талғат Шәйкен 19 жастағы жас боксшы Талғат Шәйкен де кәсіпқой бокстағы алғашқы жекпе-жегін өткізеді. Талғат - 2018 жылы Аргентинада өткен Жасөспірімдер Олимпиадасының күміс жүлдегері, жастар арасындағы Азия чемпионы. Сонымен қатар, Венгриядағы халықаралық турнирде және Нұр-Сұлтандағы Президент Кубогында жүлдегер атанған. Қуаныш Қаппас Abai.kz
